|  |  |
| --- | --- |
|  |  *See artikkel räägib eesti lauljast; Hannah on olnud ka Hannah Mancini esinejanimi; naisenime kohta vaata Hannah (eesnimi)* |

---

**Hannah** (sünninimi **Hanna Pruuli**, aastast 2003 **Ild**; sündinud 12. mail 1981 Tallinnas) on eesti laulja ja laulukirjutaja.

Noorus
------

Hanna Pruuli sündis Heidi ja Rein Pruuli peres. Kolmeaastaselt hakkas laulma Lasteekraani Muusikastuudios, kaks aastat hiljem Eesti Raadio Laste Laulukooris. Hiljem õppis ta klaverit.[*viide?*]

Esimese laulu viisi ja sõnad kirjutas Hanna 13-aastaselt. 

1999. aastal lõpetas ta Gustav Adolfi Gümnaasiumi.

21. juunil 2003 abiellus ta kinnisvaraarendaja Ander Ildiga.

Lauljakarjäär
-------------

Enamik Hannah' laule on tema enda loodud. [*viide?*]

Soololauljadebüüdi tegi Hannah 1999. aastal, mil koos Caater Productionsiga üllitas singli "Sind otsima jään". Sellele järgnesid hitid "Sinuta" ja "Su poole hüüan". 

Aastal 2001 sõlmis ta plaadilepingu Sony Music Finlandiga ning ilmusid singlid "Blinded" ja "Without You". Samal aastal avaldas Hannah ka debüütalbumi "Salaja". Albumi hittlugu "Salaja" tunnistati 2001. aasta Eesti Muusikaauhindade galal aasta tantsuhitiks.

Hannah' lugu "Blinded" ilmus singlina ka 30. juulil 2002 Ameerika Ühendriikides. Plaadi andis välja Robbins Entertainment.

25. veebruaril 2003 pälvis ta üritusel "Kuldne Plaat 2003" albumiga "Ballaadid" aasta naisartisti nimetuse.

2004. aastal avaldas ta plaadifirma Up Music Production toetusel neljanda albumi "Hannah Ballaadid II".

2007. aastal avaldas Hannah Inglismaal singli "You Are". Loole tehti ka muusikavideo.

2008. aasta kevadel kuulutas Hannah end eluaegseks Eesti parimaks lauljaks ja turismisaadikuks.

2010. aastal valis inglise raadiojaam TalkSport Hannah' lugu "I Believe In You" Inglismaa jalgpallikoondise 2010. aasta MM-finaalturniiri mitteametlikuks hümniks.

Äritegevus
----------

2004. aastal ostsid Hannah ja Ander Ild Kadrinas riikliku kultuurimälestise, juugendstiilis Neeruti mõisa ning teevad selle korda lootuses, et sellest saab hotelliga muusikamõis. 2016. aasta juunis sõlmisid Hannah ja Ander Ild mõisapargi veestiku rekonstrueerimise lisatööde tegemiseks töövõtulepingu aktsiaseltsiga Terrat, kuid tasusid 17 476 euro suurusest arvest vaid 4687 eurot, 8460 eurot jätsid maksmata. 2017. aasta jaanuaris tegi Viru Maakohus tagaselja otsuse, et Ildid peavad Terratile koos viivistega maksma 24 983 eurot. Ildid enam MTÜ Neeruti Mõisa Park majandusaasta aruandeid ei esitanud ja riik kustutas registrist selle MTÜ koos Terrati võlaga. 21. septembril 2017. aastal lõid Ildid uue mittetulundusühingu – MTÜ Neeruti Mõis.

2016. aastal avas Hannah Sauel pagarikoja Buxhöwden Pagar, kus lisaks palgatöötajatele küpsetab ka ise käsitööleiba, saiakesi, kooke ja küpsiseid. Buxhöwdeni ettevõttel on Tallinnas ja Sauel poed. 2021. aastaks on ettevõttel majandusaasta aruanne esitamata ning kolme pagarikoda haldaval firmal on ligi 110 000 eurot maksuvõlgasid, sellest ligi 39 000 eurot ajatatud. Samuti on Buxhöwden Äripäeva Infopanga andmetel Valio Eestile võlgu ligi 5100 eurot ja Julianus Inkasso ootab 4700 euro maksmist.

Vabatahtlik töö
---------------

2012. aastal hakkas Hannah vabatahtlikuna kaasa lööma MTÜ Kasside Turvakodu töös. Et sealsed loomad leiaksid uue kodu, võttis ta kasutusele lihtsad, kuid tõhusad turundusnipid – portreteeris hüljatud kasse südamlike kirjutiste ja fotodega. Temast sai Kasside Turvakodu eestkõneleja, ta osales ka 2013. aastal kasside hukkamise vastase petitsiooni meedias tutvustamisel. Eesti Loomakaitse Selts tunnistas 2012. aasta sügisel MTÜ Kasside Turvakodu jõulise tegevuse aasta loomasõbralikuks teoks.

Isiklikku
---------

2018. aasta aprillis sündis Hannah' ja Anderi tütar Elisabeth Emmy.

Diskograafia
------------

**Albumid**

* 2001 "Salaja"
* 2002 "Hannah Ballaadid"
* 2003 "Fly Away"
* 2004 "Hannah Ballaadid II"
* 2005 "Hannah Live"
* 2008 "You & I"

Tunnustus
---------

* 2001 – Eesti Muusikaauhinnad – aasta tantsuhiti auhind ("Salaja")

* 2003 – Kuldne Plaat ehk Eesti Popmuusika Aastaauhind – aasta albumid auhind ("Hannah Ballaadid")

* 2005 – Kuldne Plaat ehk Eesti Popmuusika Aastaauhind – aasta naisartisti auhind
* 2005 – Kuldne Plaat ehk Eesti Popmuusika Aastaauhind – aasta albumid auhind ("Hannah Ballaadid II")

Viited
------

1. ↑  *Eesti muusika biograafiline leksikon.* 1. köide: *A–M.* Tallinn: Eesti Entsüklopeediakirjastus, 2007, lk. 157.
2. ↑  "Vilistlased: 1991–1999". Originaali arhiivikoopia seisuga 25. veebruar 2014. Vaadatud 8. oktoober 2012.
3. ↑  "Hannah: mina olen Eestis laulja number üks!". *Elu24*. 3. detsember 2008.
4. ↑  "Hannah'i laul valiti Inglismaa jalgpallikoondise hümniks!" Õhtuleht Online, 13. juuni 2010.
5. ↑  Kadri Haavajõe. Neeruti mõis vaagub hinge. Virumaa Teataja. 11.11.2008.
6. ↑  Irene Kivi. Mõisaomanik Ild: sattusime politsei uskumatu jõudemonstratsiooni ohvriks! Lisatud politsei kommentaar. Postimees/Elu24. 27.07.2017.
7. ↑  Taavi Eilat. "Pealtnägija": käimas on uus mõisamüügi buum. ERR Uudised. 05.10.2016.
8. 1 2  Kristi Vainküla (19.1.2022). "Ander ja Hanna Ild ees, võlad taga: mõisast kolmandik läinud, tehtud tööde eest maksta ei taha (363)". *Eesti Ekspress*. Vaadatud 19.1.2022.
9. ↑  Lauljast pagariks ehk Hanna Ild pakub tööd! Postimees/Elu24. 23.09.2016.
10. ↑  "Tuntud laulja ettevõte on suurtes võlgades". *Delfi Ärileht*. 17.12.2021. Vaadatud 19.1.2022.
11. ↑  [ Petitsioon "Aita lõpetada kasside massiline hukkamine Tallinna Loomade Hoiupaigas!" veebilehel Petitsioon.ee (vaadatud 26.12.2018).
12. ↑  Hannah on aidanud 700 kassile kodu leida. Kroonika/Delfi. 22.01.2013.
13. ↑  Palju õnne! Lauljanna Hannahil sündis tütar! Postimees/Elu24. 24.04.2018.